શહેરના સનફાર્મા રોડ સ્થિત એસસીજી કેન્સર સેન્ટરમાં મેડિકલ ઇન્સ્યોરન્સ અને મા-કાર્ડના દર્દીની સારવારમાં વહાલા-દવલાની નીતિ અપનાવાતી હોવાનો કિસ્સો જાણવા મળ્યો છે. કેન્સરગ્રસ્ત દર્દીએ ઇન્સ્યોરન્સ હોવાનું કહયું ત્યારે સ્ટાફ સામેથી ફોન કરી ફોલોઅપ કરતો, જ્યારે તે જ દર્દીએ મા-કાર્ડથી સારવાર કરાવવાનું કહયું તો સ્ટાફે 10 દિવસનું વેઈટિંગ ચાલતું હોવાનો જવાબ આપ્યો હોવાના આક્ષેપ થયાં છે.